En historiske kulisse - aldrig havde så mange AaB-fans indtaget Parken - og familie og venner på lægterne. AaBs venstre back med over 300 kampe, Jakob Ahlmann, startede kampen på bænken og havde derfor tid til at mærke kuldegysningerne. Men for lige præcis 32-årige Ahlmann fra Brønderslev er der noget med Parken og en forsommer for præcis ni år siden. Dengang i 2014 vandt AaB 4-2 i pokalfinalen mod samme modstander. Ahlman scorede og direkte derefter skulle han og holdkammeraterne Kasper Kusk og Rasmus Würtz direkte med landsholdet. Hør Jakob Alhmann fortælle om sin tredje - og sidste landskamp i 2020, hvor corona gjorde det til en bizar oplevelse, der blandt andet inkluderer en pind i næsen med Simon Kjær på en rasteplads i Horsens. Se klippet øverst. Få måneder - efter to fornemme landskampe på den notorisk plagede venstre back - slår lynet ned, da Jakob Ahlmann ødelægger korsbåndet. - Jeg havde fået at vide af Morten Olsen (daværende landstræner, red.), at jeg var med næste gang, husker han. Skæbnesvangert telefonopkald Han troede egentlig ikke, det var så galt. At der ville gå et par uger, måske et indgreb, så ville han være retur. - Det øjeblik, jeg får at vide, det er korsbåndet, sidder jeg alene hjemme i sofaen, siger han og gør store øjne ved bare at tænke tilbage på det. Men opkaldet fra Søren Kaalund, daværende læge for både AaB og landsholdet, som Jakob Ahlmann modtog hjemme på sofaen, sendte ham ned i et stort, sort hul. Et hul som tog to år at kravle op fra. - Det sortner bare. Jeg hører ikke resten af det, han siger. Jeg knækker bare fuldstændig, fortæller han i dag - ni år senere. - Alle ingredienser til et stort skifte var der. Det havde jeg også håbet på. Alt det, der kunne gøre det til startskuddet på udlandskarriere og fast del af landsholdet, det blev revet væk under mig på ingen tid, fortsætter AaB-backen. Se hele afsnittet nederst. Minutterne i og omkring telefonsamtalen med knæspecialisten er både helt tydelige, for så sekundet efter at være afløst af en mærkelig slørret hukommelse. - Og så knækker jeg jo bare sammen. Senere kommer kæresten - som nu er kone og far til parrets to børn - hjem, men her kan Ahlmann ikke finde ordene. Ikke engang forældrene fik et opkald. I stedet fik de en SMS om, at det ikke blev i dag Jakob kunne tale. Sked på anbefalinger i Milano - Jeg var jo ved at tro, jeg aldrig kom tilbage, siger han og trækker en dyb indånding. Hudløst ærligt løfter han sløret for en samtale, offentligheden hidtil ikke har kendt til. Igen er det med Søren Kaalund På et hotelværelse i Tyrkiet sidder de to og finder karrierestop-papirerne frem. Halvandet år efter både landshold og Europa lå åben for Ahlmann. - Der mistede jeg bare troen efter endnu et tilbagefald, husker han. Under den efterfølgende AaB-træner, Lars Søndergaard, træner han mindre, end han spiller kamp. Knæet bliver ikke for alvor bedre. Og så er det, han trodser på både læge og fornuft. - Den sommer, det løsner er to år efter operationen, hvor jeg tager forlænget weekend - stadig med ondt i knæet -  med min kæreste, siger han og fortsætter: - Jeg har fået alle mulige anbefalinger fra lægen om ro. Men det skider vi på. Vi tager til Milano, og jeg tror aldrig, jeg har gået så meget før. Vi går, går og går. I byen med Madonnina, statueen af Jomfru Maria på toppen af ​​byens katedral, er der om ikke guddommelig indgriben, så for knægten fra Brønderslev, et lille mirakel, der indtræffer. Stik mod al logik og med vabler på fødderne. - Det er sjældent, jeg tror på alle andre ting fixer noget. Men den tur gjorde noget for mig og mit sind. For den efterfølgende uge, hvor mit knæ burde reagere, kan jeg pludselig lave ting uden smerter, som jeg ikke har kunnet i to år, lyder det fra Jakob Ahlmann. - De år er en del af min karriere, mit liv. Men jeg havde godt nok gerne været det foruden, slutter han. Siden da er han vokset ind i en rolle som kulturbærer og samlingspunkt i truppen, erkender han. Det har derfor også trukket veksler på skuldrene på en helt anden måde i dag, hvor AaB danser dødedans om nedrykningsstregen. Helt modsat 2014, men med en pokalfinale til fælles. Jakob Ahlmann løfter også sløret for en fortid i AaBs hadeklub, FCM, samt sine to meget overraskende favorithold. Og så afslører han også hvilken landskamp af de tre han har, som han – med afstand – er mindst stolt af. Men også hvorfor den alligevel betyder så meget. Se eller lyt til seneste afsnit af Tredje Halvleg allerede nu på Salto, Youtube, Spotify eller hvor du normalt nyder dine podcasts.

Opsummering:
For få dage siden nød han, trods nederlag, pokalfinalen og står samtidig midt i vanvittig overlevelseskamp. For ni år siden oplevede AaB-profil også at flyve højt og falde dybt.